b'\n_START_ARTICLE_\nRobert Venturi\n_START_PARAGRAPH_\nRobert Charles Venturi, Jr. (25. kes\xc3\xa4kuuta 1925 \xe2\x80\x93 18. syyskuuta 2018) oli yhdysvaltalainen arkkitehti, joka tunnettiin postmodernistisen tyylin uranuurtajana yhdess\xc3\xa4 vaimonsa ja yhti\xc3\xb6kumppaninsa Denise Scott Brownin kanssa. H\xc3\xa4n kirjoitti kaksi merkitt\xc3\xa4v\xc3\xa4\xc3\xa4 kirjaa, Complexity and Contradiction in Architecture (1966, suom. Moninaisuus ja ristiriitaisuus arkkitehtuurissa, Avain 2006) ja Learning from Las Vegas (yhdess\xc3\xa4 Denise Scott Brownin ja Steven Izenourin kanssa, 1972). Venturi k\xc3\xa4\xc3\xa4nsi modernistiarkkitehti Ludwig Mies van der Rohen kuuluisan lauseen \xe2\x80\x9dLess is more\xe2\x80\x9d (\xe2\x80\x9dV\xc3\xa4hemm\xc3\xa4n on enemm\xc3\xa4n\xe2\x80\x9d) p\xc3\xa4\xc3\xa4laelleen muotoon \xe2\x80\x9dLess is a bore\xe2\x80\x9d (\xe2\x80\x9dV\xc3\xa4hemm\xc3\xa4n on tyls\xc3\xa4\xc3\xa4\xe2\x80\x9d)._NEWLINE_Venturi syntyi Pennsylvanian Philadelphiassa, valmistui Princetonin yliopistosta ja t\xc3\xa4ydensi opintojaan Roomassa 1954\xe2\x80\x931956. Vuonna 1951 Venturi teki yhteisty\xc3\xb6t\xc3\xa4 Eero Saarisen kanssa. Valtaosan el\xc3\xa4m\xc3\xa4st\xc3\xa4\xc3\xa4n h\xc3\xa4n asui synnyinkaupungissaan Philadelphiassa ja opetti Pennsylvanian yliopistossa 1959\xe2\x80\x931967. Sen lis\xc3\xa4ksi h\xc3\xa4n luennoi Harvardin ja Yalen yliopistoissa. H\xc3\xa4n meni vuonna 1967 naimisiin t\xc3\xa4rke\xc3\xa4n yhteisty\xc3\xb6kumppaninsa Denise Scott Brownin kanssa. Pariskunnan arkkitehtitoimiston nykyinen nimi on Venturi, Scott Brown and Associates (VSBA)._NEWLINE_Robert Venturin \xc3\xa4idilleen suunnittelema Vanna Venturi House (1964) palkittiin vuonna 1989 Yhdysvaltojen arkkitehtij\xc3\xa4rjest\xc3\xb6n AIA:n 25-vuotispalkinnolla ja p\xc3\xa4\xc3\xa4si mukaan yhdysvaltalaista arkkitehtuuria esittelev\xc3\xa4\xc3\xa4n postimerkkisarjaan. Venturin muita merkitt\xc3\xa4vi\xc3\xa4 t\xc3\xb6it\xc3\xa4 ovat paloasema numero 4 Indianan osavaltion Columbusissa (1968), Princetonin yliopistokampuksen Gordon Wu Hall (1983) ja Lontoon National Galleryn laajennus Sainsbury Wing (1991). Venturi sai Lontoon kansallisgallerian laajennuksen teht\xc3\xa4v\xc3\xa4kseen sen j\xc3\xa4lkeen, kun Walesin prinssi Charles oli hyl\xc3\xa4nnyt kaikki modernin tyylin arkkitehtien ehdotukset._NEWLINE_Venturi voitti vuonna 1991 Pritzker-palkinnon. Vuonna 1992 h\xc3\xa4n sai Denise Scott Brownin kanssa Yhdysvaltain presidentin my\xc3\xb6nt\xc3\xa4m\xc3\xa4n taidepalkinnon National Medal of Arts. H\xc3\xa4n kuului Yhdysvaltain taide- ja kirjallisuusakatemiaan vuodesta 1990.'